Diari Oficial de la Generalitat Valenciana


Sumari del DOGV 9942, del 23-09-2024 (2024/9573)

RESOLUCIÓ de 18 de setembre de 2024, de la Presidència, per la qual es convoquen ajudes a la contractació de jóvens per a la internacionalització de les pimes de la Comunitat Valenciana, amb cofinançament de la Unió Europea a través del programa «Fons Social Europeu Plus, Comunitat Valenciana 2021-2027».
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9942

Data del DOGV
:   23-09-2024

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2024/9573

CVE
:   FAXU-E-7949-7457

Data del document
:   18-09-2024

Organisme emissor
:   Institut Valencià de Competitivitat Empresarial

Tipus de document
:   Resolució

Anàlisi jurídica

 Descriptors 

:   * ajuda pública
    * contractació de personal
    * jove
    * ajuda a les empreses
    * ajuda a la indústria

En l’actual entorn socioeconòmic, el coneixement es constituïx com el factor de producció de l’economia, i es perfila com un dels instruments eficients per a reduir la desocupació juvenil. En este context, l’accés a la internacionalització constituïx una gran oportunitat tant per als jóvens en busca d’ocupació, en la mesura que facilita la transició educació-treball i augmenta les seues possibilitats d’ocupació, com per a les empreses immerses en processos d’internacionalització, atés que la incorporació de recursos humans especialitzats en esta matèria redunda en un clar guany de competitivitat.

En este sentit, l’especialització en internacionalització permet als jóvens inserir-se en un entorn laboral més competitiu, flexible, responsable i sostenible, amb processos de desenvolupament estratègic en els quals la innovació i la digitalització és una constant que es manifesta en la creació de nous productes, en els processos, en els procediments de comercialització i en la gestió de recursos, i, en definitiva, permet contribuir a una major competitivitat d’estos.

Entre les funcions atribuïdes a l’Institut Valencià de Competitivitat Empresarial (IVACE) es troba establir, gestionar i tramitar línies d’ajuda i incentius dirigits a la creació, la modernització i la internacionalització de les empreses de la Comunitat Valenciana, així com promoure la formació en diversos aspectes d’interés per a estes, entre els quals hi ha el relatiu al de la seua internacionalització. Per a això l’Institut disposa de diverses ferramentes per a impulsar esta internacionalització, que van des del suport estratègic a l’operatiu, passant per l’econòmic i l’especialització de recursos humans en internacionalització, objecte d’estes bases.

Les accions finançades per la Unió Europea per al nou període septenari amb el programa «FSE+ Comunitat Valenciana» tenen com a objectiu ajudar els estats membres de la Unió Europea a fi d’aconseguir nivells elevats d’ocupació, una protecció social justa i una mà d’obra capacitada i resilient preparada per al futur món del treball, a més d’unes societats inclusives i cohesionades que aspiren a erradicar la pobresa i a complir els principis establits en el pilar europeu de drets socials, i en concret l’objectiu específic ESO4.1 de millorar l’accés a l’ocupació i a mesures d’activació de tots els demandants d’ocupació, i en particular de les persones jóvens, especialment a través de l’aplicació de la Garantia Juvenil, dels desocupats de llarga duració i els grups desfavorits en el mercat laboral, i de les persones inactives, així com mitjançant la promoció de l’ocupació per compte propi i l’economia social.

Tant les empreses com les associacions i les federacions sectorials de la Comunitat Valenciana necessiten més que mai persones especialitzades en internacionalització i en internacionalització digital, ja que l’actual mercat global requerix estratègies i d’accions digitals per a poder vendre en el mercat internacional.

En línia amb això, el Consell considera prioritari impulsar mesures que puguen aportar un valor afegit en la incorporació de jóvens de la Comunitat al món empresarial, millorant l’especialització en internacionalització, amb la finalitat de fomentar el seu accés al mercat laboral, afavorint una ocupabilitat sostenible i de qualitat, així com la mobilitat laboral, i així contribuir clarament al compliment de les recomanacions i els objectius comunitaris.

Esta acció està alineada amb el Pla estratègic de promoció exterior de la Comunitat Valenciana i amb el Pla de recuperació, transformació i resiliència «Espanya Pot», Espanya 2050. Fonaments i propostes per a una estratègia nacional de llarg termini, amb l’Estratègia espanyola de desenvolupament sostenible 2030 i amb l’Estratègia d’internacionalització de l’economia espanyola 2017-2027.

Les ajudes per a la contractació de jóvens en l’àmbit de la internacionalització previstes en esta convocatòria estan emparades per l’Orde 5/2024, de 18 de juliol, de la Conselleria d’Innovació, Indústria, Comerç i Turisme, per la qual es modifica parcialment l’Orde 20/2016, de 19 d’octubre, de la Conselleria d’Economia Sostenible, Sectors Productius, Comerç i Treball, per la qual s’establixen les bases reguladores per a la concessió d’ajudes per l’Institut Valencià de Competitivitat Empresarial (IVACE) per a impulsar la internacionalització empresarial.

Estes ajudes es dirigixen a subvencionar els contractes formatius per a obtindre la pràctica professional en comerç exterior a persones jóvens que hagen realitzat un grau universitari, o hagen realitzat un cicle formatiu de formació professional de grau mitjà o superior de les famílies de comerç o administració, o màrqueting o comunicació i sistemes segons arreplega el programa «FSE+ Comunitat Valenciana», Prioritat 1.A.05 i 1.A.06.

L’objectiu és dotar les empreses, així com associacions i federacions sectorials de la Comunitat Valenciana, amb personal qualificat i especialitzat en internacionalització, vendes i màrqueting digital internacional, així com en gestió de dades i business intelligence per al creixement internacional, mitjançant la formació teòrica i pràctica durant 12 mesos, i millorar així la seua especialització en internacionalització, i internacionalització digital, per tal que això servisca de palanca que facilite el seu accés al mercat laboral, i afavorir una ocupabilitat sostenible i de qualitat i la consecució de la paritat d’oportunitats entre hòmens i dones.

Esta acció és susceptible de ser cofinançada pel Fons Social Europeu Plus (FSE+) Comunitat Valenciana 2021-2027 o qualsevol altre fons de la Unió Europea, igual que les operacions que donen suport a la seua realització.

Per tot això, i en virtut del que disposa l’article 160.4 de la Llei 1/2015, de 6 de febrer, de la Generalitat, d’hisenda pública del sector públic instrumental i de subvencions, i l’article 3 de l’Orde 20/2016 de la Conselleria d’Economia Sostenible, Sectors Productius, Comerç i Treball,

RESOLC

*Article 1. Objectiu de la resolució*

1. L’objectiu de la present resolució és convocar la concessió d’una subvenció amb càrrec al pressupost de l’IVACE de l’exercici 2024, dirigida a la contractació de jóvens per a la seua incorporació en les diferents àrees de l’activitat internacional tant de pimes com de les associacions i les federacions sectorials de la Comunitat Valenciana que entre els seus objectius i activitats hi haja el suport a la internacionalització dels seus membres, amb l’objectiu de dotar-les amb personal que impulse el creixement internacional, a través d’un contracte formatiu per a l’obtenció de la pràctica professional de 12 mesos i a temps complet, i que això servisca de palanca que facilite el seu accés al mercat laboral. Els contractes hauran de subscriure’s l’empara de l’article 11.3 de l’Estatut dels Treballadors i tindre per objectiu obtindre la pràctica professional adequada al nivell d’estudis o de formació objecte del contracte, mitjançant l’adquisició de les habilitats i les capacitats necessàries per al desenvolupament de l’activitat laboral.

2. Les bases reguladores de la present convocatòria són les aprovades per l’Orde 20/2016, de 19 d’octubre, de la Conselleria d’Economia Sostenible, Sectors Productius, Comerç i Treball, per la qual s’establixen les bases reguladores per a la concessió d’ajudes per l’Institut Valencià de Competitivitat Empresarial (IVACE) per a impulsar la internacionalització empresarial (DOGV 7903, 25. 10.2016), modificada parcialment per l’Orde 11/2017, d’11 de maig (DOGV 8040, 16.05.2017), i per l’Orde 5/2024, de 18 de juliol, de la Conselleria d’Innovació, Indústria, Comerç i Turisme (DOGV 9902, 26.07.2024). Estes bases establixen les condicions de les ajudes que ací es regulen.

*Article 2. Empreses i entitats beneficiàries*

1. Podran sol·licitar estes ajudes les pimes, les associacions i les federacions sectorials que tinguen entre els seus objectius i activitats el suport a la internacionalització dels seus membres, amb seu social a la Comunitat Valenciana, sempre que no incórreguen en cap de les prohibicions que s’establixen en l’article 13 de la Llei 38/2003, de 17 de novembre, i complisquen la resta dels requisits establits en l’Orde 20/2016, de 19 d’octubre.

2. No podran obtindre la condició de beneficiàries les agrupacions de persones físiques o jurídiques, públiques o privades, les societats civils, les comunitats de béns o qualsevol altre tipus d’unitat econòmica o patrimoni separat que, fins i tot sense personalitat jurídica, puga realitzar les actuacions subvencionables.

3. A l’efecte d’esta convocatòria, es considerarà pime l’entitat les característiques de la qual s’ajusten al que disposa l’annex I del Reglament (UE) núm. 2021/1237, de la Comissió, de 23 de juliol de 2021, pel qual es modifica el Reglament (UE) núm. 651/2014, pel qual es declaren determinades categories d’ajudes compatibles amb el mercat interior en aplicació dels articles 107 i 108 del tractat.

4. Queden excloses les pimes que desenvolupen activitats enquadrades en les seccions K i L de la Classificació nacional d’activitats econòmiques (CNAE 2009), aprovada pel Reial decret 475/2007, de 13 d’abril (BOE 102, 28.04.2007), ni aquelles l’activitat de les quals consistisca en:

a) La producció primària de productes de la pesca i l’aqüicultura.

b) La transformació i la comercialització de productes de la pesca i l’aqüicultura, quan l’import de l’ajuda es determine en funció del preu o de la quantitat de productes adquirits o comercialitzats.

c) La producció primària de productes agrícoles.

d) La transformació i la comercialització de productes agrícoles quan es done un dels supòsits que preveu l’article 1.1 d del Reglament (UE) 2023/2831, de la Comissió, de 13 de desembre de 2023, a les ajudes *de minimis*.

e) Activitats relacionades amb l’exportació a tercers països o a estats membres, en concret les ajudes vinculades directament a les quantitats exportades, l’establiment i l’explotació d’una xarxa de distribució o altres gastos corrents relacionats amb l’activitat exportadora. Tot això sense perjuí del que disposa l’apartat 2 de l’article 1 del Reglament (UE) 2023/2831, de la Comissió, de 13 de desembre de 2023, a les ajudes *de minimis*  (DO L de 15 de desembre de 2023), d’ara en avant Reglament (UE) 2023/2831, de la Comissió, de 13 de desembre de 2023, a les ajudes *de minimis*, per a les empreses que operen en més d’un sector.

Per a poder complir el requisit d’empresa beneficiària, el projecte de les pimes serà la internacionalització de productes o servicis propis.

*Article 3. Accions susceptibles de suport i costos subvencionables*

1. Es considera acció subvencionable la subscripció d’un [contracte formatiu](https://www.sepe.es/HomeSepe/va/no-encontrada.html)  per a obtindre la pràctica professional d’especialització en el departament internacional de l’empresa, l’associació o la federació sectorial, o en el d’aquells departaments l’activitat dels quals vaja dirigida a la gestió de la internacionalització de l’empresa i la seua posició competitiva internacional, per un total de 12 mesos a temps complet.

Es considerarà cost subvencionable el cost de la contractació de persones jóvens, majors de 18 anys, que hagen superat un grau universitari o un cicle formatiu qualsevol de formació professional de grau mitjà o superior de la família de comerç, màrqueting, administració i gestió, comunicació o sistemes, amb la finalitat d’especialitzar-les en internacionalització i fomentar el seu accés al mercat laboral de la Comunitat Valenciana en este àmbit.

Les persones contractades, participants finals de les accions, hauran de complir els requisits que exigix la modalitat del contracte de treball formatiu per a l’obtenció de la pràctica professional.

La formació pràctica es desenvoluparà en qualsevol dels departaments l’activitat dels quals vaja dirigida a la gestió de la internacionalització de l’empresa i la seua posició competitiva internacional o en els departaments relacionats amb l’activitat internacional de les associacions i les federacions sectorials de la Comunitat Valenciana.

La formació teòrica es realitzarà mitjançant cursos que completen la formació especialitzada en internacionalització.

2. En tot cas la persona jove a contractar haurà de:

a) Haver nascut a la Comunitat Valenciana, o bé ser nacional d’un estat membre de la Unió Europea i resident a la Comunitat Valenciana.

b) Tindre menys de 30 anys el dia de la seua contractació.

c) Estar en possessió d’una titulació universitària de grau superior, o del títol de grau superior o mitjà de formació professional de les titulacions indicades anteriorment. En el cas de titulació obtinguda en qualsevol país diferent d’Espanya, haurà de comptar amb la resolució d’equivalència a titulació i a nivell acadèmic universitari oficial o de la resolució d’homologació de títols estrangers, d’acord amb el que regula l’RD 967/2014, de 21 de novembre.

d) No haver transcorregut més de tres anys des de la finalització dels estudis corresponents, o de cinc anys si presenta diversitat. En el cas de persones que hagen realitzat els estudis a l’estranger, este còmput s’efectuarà des de la data del reconeixement o l’homologació del títol a Espanya.

e) Tindre coneixements de l’idioma anglés o altres idiomes estrangers que siguen d’utilitat per al pla d’internacionalització de l’empresa contractant.

El nombre de contractes subvencionables per empresa beneficiària en esta convocatòria no podrà ser superior a dos.

El finançament de la Unió Europea a través de l’FSE+ s’obtindrà mitjançant l’opció de costos simplificats.

*Article 4. Característiques i quantia de l’ajuda*

1. Les ajudes que s’establixen en la present resolució es concediran amb la forma de subvenció.

2. L’ajuda podrà arribar fins al 100 % dels costos salarials del contracte formatiu, incloent-hi la cotització per tots els conceptes a la Seguretat Social. L’import del contracte haurà d’ascendir a un mínim de díhuit mil (18.000) euros bruts anuals, incloses les corresponents retencions fiscals i de Seguretat Social d’acord amb la normativa vigent; l’import màxim subvencionable serà de 25.000 euros.

La Unió Europea finançarà a través del Fons Social Europeu Plus el resultat de multiplicar el salari mínim interprofessional vigent en el moment de publicar esta convocatòria, incrementat en la part proporcional de la paga extra, pel nombre de mesos de manteniment del contracte.

3. L’ajuda està subjecta al règim *de minimis*, fet que suposa que l’ajuda total *de minimis*  concedida a una única empresa no serà superior a 300.000 euros, calculats entre la data de la concessió d’esta subvenció i els tres anys anteriors al moment de la concessió. A este efecte, s’entendrà per única empresa la definició que establix l’apartat 2 de l’article 2.

4. El contracte subvencionable haurà d’haver-se subscrit entre l’1 de gener de 2024 i el 18 d’octubre de 2024.

*Article 5. Termini i forma de presentació de sol·licituds*

1. La presentació de les sol·licituds s’ajustarà al que establix l’article 7 de l’Orde 20/2016.

El termini per a presentar sol·licituds començarà a comptar des de l’endemà de la publicació de l’extracte d’esta convocatòria en el *Diari Oficial de la Generalitat Valenciana*  (DOGV) fins al 18 d’octubre de 2024.

2. La tramitació tant de la sol·licitud com, en general, del procediment, serà electrònica i requerirà que l’entitat sol·licitant dispose durant totes les fases del procediment de certificat de representant d’entitat emés per l’Autoritat de Certificació de la Comunitat Valenciana, o per qualsevol entitat reconeguda en la Llista de confiança de prestadors de servicis de certificació establits a Espanya, publicada en la seu electrònica del Ministeri d’Indústria i Turisme. Així mateix, l’empresa sol·licitant podrà autoritzar una altra persona perquè efectue qualsevol tràmit relacionat amb esta convocatòria sempre que esta autorització conste en el Registre de representants de l’ACCV

([https://www.accv.es/vl/servicios/ciudadanos-y-autonomos/registro-de-representantes/).](https://www.accv.es/vl/servicios/ciudadanos-y-autonomos/registro-de-representantes/). ) La tramitació de la sol·licitud suposa la firma d’esta i dels seus annexos, i s’ha de presentar en el registre telemàtic de l’IVACE a través de la seua pàgina web.

3. La presentació de la sol·licitud portarà implícita l’acceptació de les bases reguladores, inclòs el que es disposa en la present convocatòria.

4. S’admetrà la presentació de fins a dos sol·licituds per empresa o entitat sol·licitant.

5. En tot cas serà obligatori presentar la documentació que s’indica a continuació:

a) Sol·licitud normalitzada. La sol·licitud d’ajudes s’adequarà al model normalitzat disponible en la pàgina web. Així mateix, la sol·licitud contindrà les declaracions responsables que acrediten que l’empresa o l’entitat sol·licitant complix els requisits de la convocatòria i de les bases reguladores.

b) Memòria del projecte segons el model disponible en l’adreça d’Internet de l’IVACE: la memòria servirà de referent per a aplicar els criteris de valoració, i és per això que una formalització defectuosa o deficient, o difícil de comprendre, generarà una menysvaloració del projecte o fins i tot una denegació de la sol·licitud. La memòria contindrà, tal com arreplega este model, de manera detallada:

i) Informació de l’activitat general de l’empresa o l’entitat sol·licitant de l’ajuda.

ii) Pla d’internacionalització

c) Programa formatiu elaborat per l’empresa o l’entitat sol·licitant de l’ajuda.

d) Programa formatiu del Pla d’internacionalització que haja de ser objecte de l’activitat de la persona contractada i que haurà d’incorporar, com a mínim, els continguts següents:

– Itinerari formatiu que concrete els continguts de l’activitat laboral en l’empresa al llarg del contracte, fins a assolir el total de funcions o coneixements necessaris per al desenvolupament integral del lloc de treball o les tasques.

– Sistemes d’avaluació de l’activitat laboral desenvolupada.

– Activitats de formació teòriques previstes, si és el cas.

e) Acreditació d’estar al corrent de les seues obligacions tributàries i davant de la Seguretat Social només en cas que haja manifestat expressament oposició al fet que l’IVACE obtinga els certificats corresponents per mitjans electrònics, ja que la presentació de la sol·licitud comportarà l’autorització de l’entitat o empresa sol·licitant.

f) L’entitat sol·licitant haurà de presentar una declaració responsable firmada electrònicament en què es faça constar el compliment de les obligacions mediambientals en les instal·lacions en què s’haja d’executar el projecte, segons el model disponible en la pàgina web de l’IVACE, [http://www.ivace.es,](http://www.ivace.es, ) apartat de «Documentació annexa» de la sol·licitud del programa.

g) La sol·licitud incorpora una declaració responsable relativa a l’obligació de disposar o no d’un pla d’igualtat d’oportunitats registrat, segons preveu el Reial decret llei 6/2019, d’1 de març, de mesures urgents per a garantia de la igualtat de tracte i d’oportunitats entre dones i hòmens en el treball i l’ocupació, i el Reial decret 901/2020, de 13 d’octubre, pel qual es regulen els plans d’igualtat i el seu registre i es modifica el Reial decret 713/2010, de 28 de maig, sobre registre i depòsit de convenis i acords col·lectius de treball. Amb posterioritat, en cas que haja declarat que sí que disposa d’un pla d’igualtat d’oportunitats registrat, quan així li ho requerisca l’IVACE haurà d’acreditar-ho fefaentment, referit al moment de la concessió de l’ajuda.

Amb caràcter previ a la concessió de les ajudes i amb la finalitat de comprovar el compliment dels requisits exigits en les bases reguladores, l’IVACE requerirà a les empreses sol·licitants que presenten les declaracions d’ajudes *de minimis*  percebudes en l’anualitat en curs i en les dos anteriors.

La utilització del certificat electrònic per a tramitar la sol·licitud eximix de l’obligació de presentar la documentació relativa a la personalitat jurídica.

6. Quan la sol·licitud no reunisca els requisits que exigix la Llei 39/2015, d’1 d’octubre, de procediment administratiu comú de les administracions públiques, o no s’adjunte la documentació que siga exigible d’acord amb esta convocatòria, es requerirà al sol·licitant —en el termini de 10 dies hàbils des de l’endemà de la recepció del requeriment— que esmene la falta o aporte els documents preceptius, amb l’advertiment que, si no ho fa, es considerarà que desistix de la sol·licitud, amb una resolució prèvia dictada en els termes previstos en la legislació administrativa. Els requeriments s’efectuaran per mitjans electrònics i s’entendran practicats o rebutjats en els termes que assenyala la Llei 39/2015, d’1 d’octubre, de procediment administratiu comú de les administracions públiques. En este sentit, si transcorren deu dies hàbils sense que s’accedisca al contingut del requeriment, s’entendrà que la notificació s’ha rebutjat i es considerarà que s’ha efectuat el tràmit de la notificació.

7. Es delega en la persona que exercisca la direcció de l’Àrea de Promoció Internacional d’IVACE Internacional la resolució de les incidències produïdes amb anterioritat a la concessió, especialment les referides a desistiments, canvi de sol·licitant i canvi de projecte.

*Article 6. Criteris d’avaluació*

La concessió d’estes subvencions es tramitarà en règim de concurrència competitiva, d’acord amb els criteris següents:

1. Perquè un projecte puga aprovar-se, haurà de tindre una puntuació mínima de 50 punts.

2. Els projectes es prioritzaran atenent els criteris que s’especifiquen a continuació i la ponderació que s’indica sobre un total de 100 punts:

a) Característiques del projecte. Màxim: 50 punts

– Característiques del pla d’internacionalització de l’empresa. Màxim: 30 punts.

– Qualitat del pla formatiu en el cas de la contractació de jóvens per a la seua especialització en internacionalització. Màxim: 20 punts.

b) Característiques del sol·licitant. Màxim: 50 punts

– Viabilitat econòmica. S’avaluarà el grau de solvència econòmica de l’empresa. Màxim: 10 punts.

– Recursos humans de l’empresa. Disponibilitat dels recursos humans de l’àrea internacional de l’empresa. Màxim: 15 punts.

– Grau d’internacionalització de l’empresa. Màxim: 15 punts.

– Contribució a la solució de problemes socials (màxim: 10 punts). Es podran considerar factors com:

a) L’ocupació que es crea pel projecte.

b) La ubicació de les inversions en municipis amb risc de despoblació.

c) Que la beneficiària tinga contractat un percentatge de persones amb discapacitat sobre el total de la plantilla per damunt del mínim legal exigible.

d) Que la beneficiària done suport econòmicament a projectes o entitats sense ànim de lucre dedicades a l’atenció de persones en situació o risc d’exclusió social.

e) Que la beneficiària fomente l’ocupació de persones amb discapacitat, incloent en la seua cadena de subministrament productes i/o servicis de centres especials d’ocupacions situats a la Comunitat Valenciana i/o subscriga amb estos contractes d’enclavaments laborals.

f) Que la beneficiària acredite aplicar mesures concretes de corresponsabilitat i conciliació de la vida personal, laboral i familiar, que superen el que s’establix legalment.

En cas d’empat, per a determinar l’orde de prioritat entre sol·licituds que hagen obtingut la mateixa valoració tècnica, el criteri de desempat seguit serà el de les sol·licituds d’empreses que no estiguen legalment obligades a disposar d’un pla d’igualtat, i hagen aprovat i tramitat la inscripció en el registre corresponent.

*Article 7. Instrucció de les ajudes i comissió d’avaluació*

L’òrgan instructor i la Comissió d’Avaluació de les ajudes estan definides en els articles 8 i 10, respectivament, de l’Orde 20/2016, de la Conselleria d’Economia Sostenible, Sectors Productius, Comerç i Treball, per la qual s’establixen les bases reguladores per a la concessió d’ajudes per l’Institut Valencià de Competitivitat Empresarial (IVACE) per a impulsar la internacionalització empresarial.

*Article 8. Resolució de la convocatòria*

1. La presidència de l’IVACE serà l’òrgan competent per a dictar les resolucions d’aprovació o denegació de les ajudes corresponents a la present convocatòria.

2. El termini màxim per a resoldre i notificar la resolució serà de sis mesos a comptar de l’endemà de la finalització del termini de presentació de sol·licituds en cada tram. Transcorregut el termini sense que s’haja notificat una resolució expressa, les persones sol·licitants entendran desestimades les seues sol·licituds per silenci administratiu, tot això sense perjuí de l’obligació de resoldre expressament que incumbix a l’Administració.

3. La resolució motivada del procediment es notificarà a les empreses beneficiàries via telemàtica i les subvencions concedides es publicaran en la Base de dades nacional de subvencions (BDNS) en compliment del que establix la Llei 38/2003, de 17 de novembre, general de subvencions, amb l’expressió de la convocatòria, del programa i el crèdit pressupostari al qual s’imputen, l’empresa beneficiària, la quantitat concedida i l’objectiu o la finalitat de la subvenció.

4. La resolució de concessió i/o denegació posarà fi a la via administrativa. Es delega en la persona titular de la Direcció Adjunta de l’IVACE (Direcció General d’Emprenedoria i Internacionalització) la resolució dels recursos de reposició.

5. En cas que la proposta de concessió d’ajudes supere el límit de la dotació pressupostària indicada en esta convocatòria, la comissió d’avaluació podrà proposar un límit de l’import de la subvenció màxima a concedir a les empreses beneficiàries.

6. La disposició dels nous conjunts de dades que es generen per la formalització i el desenvolupament de les subvencions atorgades en virtut d’esta convocatòria es tractarà, sempre que siga possible, com a conjunt de dades obertes.

*Article 9. Obligacions de les empreses o entitats beneficiàries*

1. Les obligacions de les beneficiàries s’especifiquen en l’article 12 de l’Orde 20/2016, de 19 d’octubre, sense perjuí de les que preveu l’article 14 de la Llei 38/2003, de 17 de novembre, general de subvencions.

2. En tot cas els projectes objecte de subvenció hauran d’iniciar-se entre l’1 de gener de 2024 i el 18 d’octubre de 2024; la data límit de presentació de la documentació justificativa, llevat que es resolga una data posterior en la resolució de concessió, serà el 31 de març de 2025.

3. La justificació de l’ajuda es realitzarà mitjançant un compte justificatiu amb l’aportació de justificants de gasto i pagament i de la manera que s’exigix en les Instruccions de justificació de l’ajuda. En tot cas comprendrà la documentació següent:

a) Informe final de l’empresa amb la indicació del desenvolupament del programa formatiu.

b) Informe final de la persona contractada mitjançant el present programa d’ajudes, amb la indicació de les activitats realitzades en el marc del seu programa formatiu.

c) Justificants de gasto i pagament. Només s’admetran els pagaments realitzats amb posterioritat a la data d’inici del projecte –que en tot cas serà a partir de l’1 de gener de 2024– i fins a la data final de justificació del projecte, sempre que s’hagen abonat en els terminis de pagament previstos en la normativa sectorial.

d) Exemplar del contracte formatiu.

e) Relació de gastos del projecte

f) Documents que acrediten el compliment de les obligacions de pagament per part de l’empresa o l’entitat de la Seguretat Social i de les retencions realitzades a la persona contractada objecte de la present ajuda.

Mentres estes ajudes resulten susceptibles de cofinançament pel Fons Social Europeu Plus o per qualsevol altre fons que puga aprovar la Unió Europea, la documentació justificativa (inclosos els documents electrònics) haurà de conservar-se durant el termini que establisca la normativa europea que resulte aplicable.

4. A l’efecte de difusió pública, mentres estes ajudes resulten susceptibles de cofinançament pel Fons Social Europeu Plus o per qualsevol altre fons que puga aprovar la Unió Europea, la persona o l’entitat beneficiària estarà subjecta a les normes d’informació i publicitat que establisca la normativa europea que resulte aplicable. Entre estes normes, la concessió de la subvenció implica l’acceptació de ser inclòs en una llista d’operacions, que es publicarà de manera electrònica o per qualsevol altre mitjà, en la qual figuraran els beneficiaris, l’operació finançada i l’import de l’ajuda. Així mateix, haurà de comunicar a la persona contractada que estes ajudes estan cofinançades pel Fons Social Europeu Plus o per qualsevol altre fons que puga aprovar la Unió Europea. Així mateix, la persona o l’entitat beneficiària estarà subjecta a les normes d’informació i publicitat que conté la normativa europea sobre la matèria que s’aplique.

5. Altres obligacions

a) Complir les obligacions fiscals i amb la Seguretat Social de manera que quede acreditada esta circumstància en el moment previ a l’atorgament de l’ajuda i al del reconeixement de l’obligació per IVACE, en els termes establits en la normativa vigent en la matèria.

b) Els documents justificatius dels gastos corresponents al projecte subvencionat hauran de conservar-se durant el període mínim establit en el Reglament (UE) 2021/1060, del Parlament Europeu i del Consell, de 24 de juny de 2021. En este sentit, els documents han de conservar-se bé en forma d’originals o de còpies compulsades d’originals, o bé en suports de dades comunament acceptats, especialment versions electròniques de documents originals o documents existents únicament en versió electrònica.

c) Disposar de llibres comptables i registres diligenciats i altres documents degudament auditats en els termes exigits per la legislació mercantil, així com els estats comptables. En l’execució dels projectes s’ha de mantindre, a més, un sistema de comptabilitat separat o un codi comptable adequat en relació amb totes les transaccions relacionades amb el projecte, sense perjuí de les normes de comptabilitat nacional. En este sentit, han de presentar en el compte justificatiu de la subvenció una llista en què en cada anotació que es faça d’un gasto, un pagament o un ingrés i un cobrament en el llibre diari de comptabilitat segons el Pla general comptable (PGC) es reflectisca la quantia d’esta anotació que té relació amb la subvenció concedida, i esta llista ha de reflectir tant el número d’anotació i assentament del llibre diari com el subcompte del PGC i l’import del subcompte que correspon a la subvenció concedida, llevat que les empreses beneficiàries ja disposen d’un sistema de comptabilitat separada que permeta apreciar la traçabilitat referida ací.

d) Acreditar, quan el seu projecte haja sigut seleccionat per part de l’IVACE, per a la seua comprovació fefaent mitjançant mostreig, que l’empresa estava al corrent en les seues obligacions mediambientals en el moment de la concessió de l’ajuda, mitjançant l’aportació del certificat ISO14001 o EMAS que acredite el compliment de la normativa mediambiental que li siga aplicable, o, en defecte d’això, de la corresponent llicència d’obertura o autorització per a l’inici d’activitat, tramitada de conformitat amb l’instrument d’intervenció administrativa ambiental a què estiga sotmesa l’activitat en les instal·lacions en què haja executat el projecte. En cas que ja conste en poder de l’IVACE i estiga vigent, tan sols s’haurà de presentar una declaració sobre esta qüestió, segons el model disponible en la pàgina web de l’IVACE. Per a més informació, podran consultar-se les instruccions disponibles en la pàgina web de l’IVACE, [https://www.ivace.es/index.php/val/,](https://www.ivace.es/index.php/val/, ) apartat de «Documentació annexa» de la sol·licitud del programa.

e) Omplir, quan així li ho requerisca l’IVACE, les enquestes destinades a valorar l’impacte del projecte subvencionat.

f) Complir les obligacions de transparència establides en la legislació bàsica, de conformitat amb el que es disposa en la Llei 19/2013, de 9 de desembre, de transparència, accés a la informació pública i bon govern; la Llei 1/2022, de 13 d’abril, de transparència i bon govern de la Comunitat Valenciana, i l’article 18 de la Llei general de subvencions:

Les entitats privades beneficiàries de la subvenció hauran de complir les obligacions de publicitat activa que arreplega el capítol II del títol I de la Llei 19/2013, de 9 de desembre, quan: a) Perceben durant el període d’un any ajudes o subvencions públiques en una quantia superior a 100.000 euros. b) Perceben durant el període d’un any natural ajudes o subvencions de les entitats públiques de la Comunitat Valenciana que arreplega l’article 3 de la Llei 1/2022 en una quantia superior a 50.000 euros. c) Les ajudes o les subvencions percebudes representen almenys el 40 % del total dels seus ingressos anuals, sempre que arriben com a mínim a la quantitat de 5.000 euros. En particular, s’han de publicar, en els termes que preveuen els principis generals de l’article 5 de la Llei 19/2013, la informació institucional i organitzativa de l’article 6, i l’econòmica i la pressupostària de l’article 8 d’esta. La publicació es farà per mitjà de la pàgina web de l’entitat o bé de la plataforma TEP - Transparència Entitats Privades, de GVA Oberta, a la qual es pot accedir en gvaoberta.gva.es/va/tep. Esta informació s’ha de publicar a partir de l’any següent a aquell en què s’hagen superat els llindars establits i s’ha de mantindre publicada durant almenys quatre anys naturals.

Sense perjuí de les obligacions previstes en l’apartat anterior, totes les entitats privades i totes les persones físiques beneficiàries de subvencions hauran de donar la publicitat adequada del caràcter públic del finançament de programes, activitats, inversions o actuacions de qualsevol tipus que siguen objecte de subvenció, incloent-hi el logotip de l’IVACE en mitjans de difusió com ara cartells, materials impresos, mitjans electrònics o audiovisuals i en qualsevol altre mitjà de publicitat que es realitze de l’activitat subvencionada.

Les entitats privades i les persones físiques beneficiàries de subvencions estan obligades a subministrar a l’entitat concedent, amb un requeriment previ, tota la informació que siga necessària per al compliment de les obligacions previstes en la Llei de transparència que esta requerisca, en el termini de quinze dies hàbils des del requeriment. Una vegada transcorregut el termini conferit en el requeriment sense que este s’haja atés, l’òrgan que haja efectuat el requeriment podrà acordar, amb un advertiment i una audiència previs a l’interessat, la imposició de multes coercitives en els termes que preveu l’article 5 de la Llei 1/2022.

g) Aportar en el termini indicat en la lletra d una declaració en model normalitzat sobre el compliment de les obligacions de transparència a què fa referència la lletra anterior.

h) Omplir, quan així li ho requerisca l’IVACE, les enquestes destinades a valorar l’impacte del projecte subvencionat.

*Article 10. Modificació de la subvenció i reintegrament de les ajudes concedides*

1. L’empresa beneficiària ha de dur a terme el projecte objecte de subvenció de la manera descrita en la sol·licitud i en la memòria corresponent, i de manera que es complisca la finalitat de l’ajuda, respectar els costos que indica la sol·licitud i pels imports que s’hi especifiquen. En cap cas es podran admetre modificacions que estiguen en contradicció amb els requisits exigits per a l’aprovació del projecte.

Si la persona jove és baixa, podrà ser substituïda en el termini d’un mes per una altra persona que complisca els requisits que indica l’article 3, punt 2, a fi de completar, amb les mateixes condicions contractuals que tenia la persona jove substituïda, el període de manteniment que quede pendent de complir. En el termini de deu dies des de la substitució, s’aportarà l’imprés «Annex substitucions» juntament amb la documentació detallada en este. Esta aportació de documentació haurà de realitzar-se a través de l’enllaç que està disponible en el web de l’ajuda. En tot cas serà necessari que durant el període que abasta des de l’inici del projecte fins a la data de justificació de l’ajuda el contracte haja estat vigent durant almenys sis mesos; en cas contrari, l’ajuda es revocarà.

2. Tota alteració de les condicions considerades per a la concessió i, en general, l’incompliment de les obligacions per part de l’empresa beneficiària podrà donar lloc a la minoració de les ajudes concedides o al desistiment sense efectes, amb exigència, si és el cas, del reintegrament de les quantitats indegudament percebudes i de l’interés de demora des del moment del pagament de la subvenció fins que s’acorde la procedència del reintegrament d’esta.

Sense perjuí d’altres incompliments, i de conformitat amb el que establix l’article 50 del Reglament 2021/1060, de 24 de juny, de 2021, l’incompliment de les obligacions en matèria de comunicació i visibilitat que establix el punt 4 de l’article 9 d’esta resolució comportarà la minoració de fins a un màxim del 3 % de l’ajuda, en els termes que assenyala l’apartat 3 de l’article referit.

3. Es delega en la direcció de l’àrea de Promoció Internacional de la Unitat IVACE Internacional la resolució de les incidències que es produïsquen amb posterioritat a la concessió, sense que en cap cas puguen suposar una modificació de la baremació efectuada per a l’adjudicació, especialment les referides a renúncies, canvi d’empresa beneficiària, possibles pròrrogues per a l’execució i/o justificació d’este i canvi de projecte, així com possibles compensacions entre costos; la resolució relativa a les possibles minoracions o de desistiment sense efectes de les subvencions concedides es delega en la persona titular de la Direcció Adjunta de l’IVACE (Direcció General d’Emprenedoria i Internacionalització).

*Article 11. Pagament de les ajudes*

L’IVACE pagarà l’ajuda una vegada s’haja executat el projecte al qual estava destinada, i sempre que haja verificat el compliment de les obligacions exigibles a l’empresa beneficiària.

*Article 12. Dotació pressupostària*

1. Les ajudes que regula esta resolució es finançaran amb càrrec als pressupostos de la Generalitat per a l’exercici 2024 dins de la línia pressupostària S1484, «Suport a la contractació de jóvens en internacionalització», prevista en la Llei 8/2023, de 27 de desembre, de pressupostos de la Generalitat per a l’exercici 2024, amb una quantitat global màxima destinada a esta convocatòria d’1.552.500 €.

En qualsevol cas, es podrà incrementar el finançament quan es produïsca un augment del crèdit disponible procedent d’altres convocatòries en les quals s’hagen resolt sol·licituds per un import inferior al gasto previst inicialment, o de les quals es deriven obligacions liquidades o reconegudes per un import inferior a l’ajuda que es va concedir en el moment oportú, o bé quan este augment siga conseqüència d’una generació, una ampliació o una incorporació de crèdit. L’efectivitat de la quantia addicional queda condicionada a la declaració de disponibilitat del crèdit, a l’aprovació de la modificació pressupostària que corresponga, i a la seua publicació en la Base de dades nacional de subvencions (BDNS) i els butlletins que corresponga amb caràcter previ a la resolució de concessió. En estos supòsits s’aprovaran les modificacions corresponents de la convocatòria, que es publicaran en la Base de dades nacional de subvencions (BDNS) i els butlletins que corresponga, sense necessitat d’obrir un termini addicional per a presentar noves sol·licituds.

2. Les ajudes seran susceptibles de comptar amb finançament de la Unió Europea a través del Fons Social Europeu Plus 2021-2027 dins de l’objectiu polític OP4, Una Europa més social i integradora, mitjançant l’aplicació del pilar europeu de drets socials (art. 5 d. Reglament UE 2021/1060, RDC i art. 4 Reglament UE 2021/1057 RFSE+), o a través de qualsevol altre fons amb el percentatge de finançament que es determine en cada moment.

*Article 13. Marc normatiu comunitari*

A més del que disposa el preàmbul l’Orde 20/2016, de la Conselleria d’Economia Sostenible, Sectors Productius, Comerç i Treball, per la qual s’establixen les bases reguladores per a la concessió d’ajudes per l’Institut Valencià de Competitivitat Empresarial (IVACE) per a impulsar la internacionalització empresarial, i les seues modificacions corresponents, seran aplicables estes disposicions:

– Reglament (UE) núm. 2023/2831, de la Comissió, de 13 de desembre de 2013, relatiu a l’aplicació dels articles 107 i 108 del Tractat de funcionament de la Unió Europea a les ajudes deminimis (DO L de 15.12.2023).

– Reglament (UE) núm. 2021/1060, del Parlament Europeu i del Consell, de 24 de juny de 2021, pel qual s’establixen les disposicions comunes relatives al Fons Europeu de Desenvolupament Regional, al Fons Social Europeu Plus, al Fons de Cohesió, al Fons de Transició Justa i al Fons Europeu Marítim, de Pesca i d’Aqüicultura, així com les normes financeres per a estos fons i per al Fons d’Asil, Migració i Integració, el Fons de Seguretat Interior i l’Instrument de Suport Financer a la Gestió de Fronteres i la Política de Visats.

– Reglament (UE) 2021/1057, del Parlament Europeu i del Consell, de 24 de juny de 2021, pel qual s’establix el Fons Social Europeu Plus (FSE+) i pel qual es deroga el Reglament (UE) 1296/2013.

– Qualsevol altra normativa que per la matèria li siga aplicable.

*Article 14. Transparència i detecció del frau*

1. L’entitat beneficiària haurà de complir les mesures de transparència i prevenció del frau i aportar la documentació que així ho acredite.

2. Les empreses hauran de complir les obligacions de publicitat activa que arreplega el capítol II del títol I de la Llei 19/2013, de 9 de desembre, quan:

a) Perceben durant el període d’un any ajudes o subvencions públiques en una quantia superior a 100.000 euros.

b) Perceben durant el període d’un any natural alguna ajuda o subvenció de les entitats públiques de la Comunitat Valenciana que arreplega l’article 3 de la Llei 1/2022, en una quantia superior a 50.000 euros.

c) Les ajudes o les subvencions percebudes representen, com a mínim, el 40 % del total dels seus ingressos anuals, sempre que arriben, com a mínim, a la quantitat de 5.000 euros. En particular, s’han de publicar, en els termes que preveuen els principis generals de l’article 5 de la Llei 19/2013, la informació institucional i organitzativa de l’article 6, i l’econòmica i pressupostària de l’article 8 d’esta. La publicació es farà per mitjà de la pàgina web de l’entitat o bé de la plataforma TEP - Transparència Entitats Privades, de GVA Oberta, a la qual es pot accedir en gvaoberta.gva.es/va/tep. Esta informació s’ha de publicar a partir de l’any següent a aquell en què s’hagen superat els llindars establits i s’ha de mantindre publicada durant almenys quatre anys naturals.

3. Totes les entitats beneficiàries de subvencions estan obligades a subministrar a l’entitat concedent, amb un requeriment previ, tota la informació que siga necessària perquè esta complisca les obligacions que preveu la Llei de transparència, en el termini de 15 dies hàbils des del requeriment.

4. Les entitats beneficiàries han de tindre un comportament antifrau i col·laborar amb qualsevol altra administració per a evitar comportaments fraudulents en la societat. En cas que qualsevol persona tinga coneixement de fets que puguen ser constitutius de frau o irregularitat relacionats amb les ajudes previstes en esta convocatòria, haurà de posar-los en coneixement a través del canal habilitat a este efecte per l’Oficina Nacional de Coordinació Antifrau en l’adreça web [https://www.igae.pap.hacienda.gob.es/sitios/igae/es-ES/snca/Paginas/inicio.aspx](https://www.igae.pap.hacienda.gob.es/sitios/igae/es-ES/snca/Paginas/inicio.aspx ) i de la bústia Control Antifrau del portal de l’IVACE: <https://www.ivace.es/index.php/val/>.

*Article 15. Tractament de dades de caràcter personal*

La participació en esta convocatòria comportarà el tractament de dades de caràcter personal de les persones sol·licitants per part de l’IVACE.

Així mateix, se l’informa de:

1. Identitat del responsable del tractament: Institut Valencià de Competitivitat Empresarial

2. Finalitat del tractament i tractament(s) afectat(s): atendre la sol·licitud presentada d’acord amb el que s’establix en la convocatòria, en les bases reguladores, en la Llei 38/2003, de 17 de novembre, general de subvencions, i en la normativa de desplegament, i, supletòriament, en la Llei 39/2015, d’1 d’octubre, del procediment administratiu comú de les administracions públiques (vegeu el Registre de les activitats de tractament).

3. Origen de les dades

Les dades personals recaptades procedixen de les sol·licituds presentades per la persona interessada o el seu representant.

4. Registre d’activitats de tractament

<https://cindi.gva.es/documents/685507269/148291839/RATGEN004.pdf>

5. Drets de les persones sol·licitants

a) Drets de les persones interessades. Les persones interessades tenen dret a sol·licitar l’accés a les seues dades personals, a la rectificació o la supressió d’estes, a la limitació del seu tractament o a oposar-se a este. Per a exercir estos drets hauran de presentar un escrit davant de la Subsecretaria de la Conselleria d’Innovació, Indústria, Comerç i Turisme. Caldrà especificar quin d’estos drets se sol·licita que se satisfaça, i si no s’autoritza l’obtenció de dades d’identitat del sol·licitant o, si és el cas, del representant legal, caldrà aportar la corresponent documentació acreditativa de la identitat i la representació. També podran exercir els seus drets de manera telemàtica en l’enllaç següent:

<https://www.gva.es/va/inicio/procedimientos?id_proc=G19970>.

b) Reclamació davant de l’Agència Espanyola de Protecció de Dades. Si les persones interessades entenen que han resultat perjudicades pel tractament de les seues dades o en l’exercici dels seus drets, poden presentar una reclamació davant de l’Agència Espanyola de Protecció de Dades a través de la seu electrònica accessible a través de la pàgina web

<https://www.aepd.es/.>

6. Delegat/ada de Protecció de Dades

En tot cas, les persones sol·licitants podran contactar amb el delegat/ada de Protecció de Dades de la Generalitat Valenciana a través de:

Adreça electrònica: <btb@xes.dz>. Adreça postal: passeig de l’Albereda, 16, 46968 València

7. Més informació de protecció de dades

<https://cindi.gva.es/documents/457174188/872906885/info_proteccion_datos_CIICT_es.pdf>

D’acord amb el que establix la disposició addicional octava de la Llei orgànica 3/2018, de 5 de desembre, de protecció de dades personals i garantia dels drets digitals, i l’article 4 de la Llei 40/2015, d’1 d’octubre, de règim jurídic del sector públic, l’òrgan gestor podrà verificar les dades manifestades per les persones interessades amb la finalitat de comprovar-ne l’exactitud. La potestat de verificació inclou verificar la identitat de la persona sol·licitant o, si és el cas, del seu representant legal i consultar les següents dades que consten en la Base de dades nacional de subvencions (BDNS): les subvencions i les ajudes que se li han concedit, incloses aquelles a les quals s’aplica la regla *de minimis*, i que la persona sol·licitant no està inhabilitada per a percebre subvencions.

DISPOSICIÓ FINAL

*Primera. Habilitació normativa*

Es delega en la persona titular de la Direcció Adjunta de l’IVACE (Direcció General d’Emprenedoria i Internacionalització) per a dictar les resolucions necessàries per al desenvolupament, l’eficàcia i l’execució de la present convocatòria.

*Segona. Entrada en vigor*

La present resolució entrarà en vigor l’endemà de la publicació del seu extracte en el *Diari Oficial de la Generalitat Valenciana*  (DOGV).

Contra esta resolució, que posa fi a la via administrativa, podrà interposar-se en el termini d’un mes un recurs potestatiu de reposició davant del president de l’IVACE, de conformitat amb el que establixen els articles 123 i 124 de la Llei 39/2015, d’1 d’octubre, del procediment administratiu comú de les administracions públiques, o bé, en el termini de dos mesos, un recurs contenciós administratiu davant dels jutjats contenciosos administratius del Tribunal Superior de Justícia de la Comunitat Valenciana, de conformitat amb el que preveuen els articles 10 i concordants de la Llei 29/1998, de 13 de juliol, reguladora de la jurisdicció contenciosa administrativa, sense perjuí que puga interposar-se qualsevol altre recurs que s’estime oportú.

  

Alacant, 18 de setembre de 2024

Nuria Montes de Diego

Presidenta de l'IVACE